உள்நாட்டுப் போராளிகள் கட்சி

உள்நாட்டுப் போராளிகள் கட்சி (பெஜுவாங்) (Homeland Fighter's Party; மலாய்: Parti Pejuang Tanah Air (PEJUANG); சீனம்: 祖国斗士党; என்பது மலேசியாவில் மலாய்க்காரர்கள் அடிப்படையிலான ஓர் அரசியல் கட்சியாகும். மலேசிய முன்னாள் பிரதமர் மகாதீர் முகமது அவர்களால் 2020 ஆகத்து மாதம் உருவாக்கப்பட்டது.

அப்போதைய பிரதமரும் மலேசிய ஐக்கிய மக்கள் கட்சியின் தலைவருமான மொகிதின் யாசின் தலைமையிலான ஆளும் பெரிக்காத்தான் நேசனல் மற்றும் பாரிசான் நேசனல் அரசாங்கத்திற்கு எதிராக உள்நாட்டு போராளிகள் கட்சி உருவாக்கப்பட்டது.

பெஜுவாங் (PEJUANG) கட்சியின் சின்னம், கவர்ச்சியான ڤ (P) எனும் சாவி எழுத்துமுறையை கொண்டுள்ளது. இது "பெஜுவாங்" என்ற வார்த்தையின் முதல் எழுத்தாகும்.

வரலாறு

மலேசிய ஐக்கிய மக்கள் கட்சியின் முன்னாள் தலைவராக இருந்த மலேசிய முன்னாள் பிரதமர் மகாதீர் முகமது; 24 பிப்ரவரி 2020 அன்று தம்முடைய பிரதமர் பதவியைத்ஹ் துறந்தார். அதே நாளில் ஆளும் பாக்காத்தான் ஹரப்பான் கூட்டணியில் இருந்து பெர்சத்து விலகுவதாகவும் அறிவித்தார்.

2020 மார்ச் மாதம், பெர்சத்துவின் தலைவர் மொகிதின் யாசின் புதிய பிரதமராக நியமிக்கப்பட்டார்.

திடீர்த் திருப்பம்
இந்த நிலையில், மகாதீர் முகமது; மற்றும் கெடா மாநிலத்தின் முன்னாள் மந்திரி பெசார் முக்ரிஸ் மகாதீர்; முன்னாள் கல்வி அமைச்சர் மாசிலி மாலிக் மற்றும் இளைஞர் மற்றும் விளையாட்டுத் துறை முன்னாள் அமைச்சர் சையத் சாதிக் உட்பட ஐந்து நாடாளுமன்ற உறுப்பினர்கள் மொகிதின் யாசினையும், அவரின் புதிய பெரிக்காத்தான் நேசனல் அரசாங்கத்தையும் ஆதரிக்கவில்லை.

அதனால் அவர்கள் ஐவரும். 2020 மே மாதம் பெர்சத்து கட்சியில் இருந்து வெளியேற்றப்பட்டனர். இவர்களுடன் சாருதீன் முகமட் சாலே என்பவரும் வெளியேற்றப்பட்டார். இதன் பின்னர் மலேசிய பொதுப் பணி அமைச்சில் துணை அமைச்சராக இருந்த சாருதீன் முகமட் சாலே, மொகிதின் யாசினுக்கான தமது ஆதரவைத் திரும்பப் பெற்றுக் கொண்டு தம் அமைச்சர் பதவியையும் துறப்பு செய்தார்.

புதிய கட்சி உருவாக்கம்
2020 ஆகத்து மாதம், மலாய்க்காரர்கள் அடிப்படையிலான ஒரு புதிய கட்சியை உருவாக்கப் போவதாக மகாதீர் முகமது அறிவித்தார். அதன் பின்னர் 2020 ஆகத்து 12-ஆம் தேதி, உள்நாட்டு போராளிகள் கட்சி எனும் பெயரைக் கொண்ட ஒரு புதிய கட்சி உருவாக்கப்பட்டது.

2020 ஆகத்து 21-ஆம் தேதி, உள்நாட்டுப் போராளிகள் கட்சியில் பங்கேற்காத ஒரே முன்னாள் பெர்சத்து நாடாளுமன்ற உறுப்பினரான சையத் சாதிக், அதற்குப் பதிலாக மலேசிய ஐக்கிய ஜனநாயகக் கூட்டணி (மூடா) எனும் புதிய கட்சியை உருவாக்கப் போவதாக அறிவித்தார்.

மலேசியச் சங்கங்களின் பதிவாளர் நிராகரிப்பு

உள்நாட்டு போராளிகள் கட்சி நிறுவப்பட்ட மூன்று மாதங்களுக்குப் பிறகு, 2020 நவம்பர் 2-ஆம் தேதி, உள்நாட்டு போராளிகள் கட்சியின் உறுப்பினர் பதவியைத் துறப்பு செய்வதாக மாசிலி மாலிக் அறிவித்தார். மாசிலி மாலிக் தன்னை ஒரு சுயேச்சை நாடாளுமன்ற உறுப்பினராகவும் அறிவித்தார். அதன் பின்னர் மாசிலி மாலிக், பி.கே.ஆர். எனும் மக்கள் நீதிக் கட்சியில் இணைந்தார்.

2021 சனவரி மாதம், மலேசியச் சங்கங்களின் பதிவாளர் உள்நாட்டுப் போராளிகள் கட்சியின் பதிவுக்கான விண்ணப்பத்தை நிராகரித்தார். மலேசியச் சங்கங்களின் பதிவு அதிகாரியின் முடிவுக்கு எதிராக உள்நாட்டு போராளிகள் கட்சியால் மேல்முறையீடு செய்யப்பட்டது. ஆனாலும் 5 மாதங்களுக்கும் மேல் அந்தப் பிரச்சினை தீர்க்கப்படாமல் இருந்தது. 2021 சூன் 21-ஆம் தேதி, உள்நாட்டு போராளிகள் கட்சியைப் பதிவு செய்வது குறித்து 14 நாட்களுக்குள் முடிவெடுக்க உள்துறை அமைச்சருக்கு உயர்நீதிமன்றம் உத்தரவிட்டது.

2022 பொதுத் தேர்தலில் தோல்வி
2021 சூலை 8-ஆம் தேதி, இறுதியாக உள்நாட்டு போராளிகள் கட்சி ஓர் அரசியல் கட்சியாகப் பதிவு செய்யப்பட்டது. 2022 பொதுத் தேர்தலில், உள்நாட்டு போராளிகள் கட்சி 222 நாடாளுமன்ற இடங்களில் 158 இடங்களில் போட்டியிட்டது. ஆனால் அனைத்து இடங்களிலும் தோல்வி கண்டது.

 தலைவர்கள் 
மூத்த தலைவர்
No.பெயர்(பிறப்பு-இறப்பு) உருவப்படம்பதவிக்காலம் 1மகாதீர் முகமது(b. 1925)90px12 ஆகத்து 202017 டிசம்பர் 2022

தலைவர்
No.பெயர்(பிறப்பு-இறப்பு) உருவப்படம்பதவிக்காலம்1முக்ரிஸ் மகாதீர்(b. 1964)90px12 ஆகத்து 2020பதவியில்

 மேலும் பார்க்க 
மலேசிய அரசியல் கட்சிகள்
மலேசியப் பொதுத் தேர்தல், 2022

 மேற்கோள்கள் 

பகுப்பு:மலேசிய அரசியல் கட்சிகள்